༽མཐར་ཐུག་གི་བཀའ་དྲིན་གཟོ་ཚུལ་ནི།དེ་ཡང་དྲིན་ཆེན་གྱི་ཨ་མ་དེ་ཉིད་ལ་རང་གིས་ཟས་དང་།གོས།བཏུང་བ།སྨན།ནོར་རྫས་སོགས་མི་ཚེ་མ་ཟད་བར་དུ་སྟེར་བ་ཙམ་གྱིས་གནས་སྐབས་ཀྱི་དྲིན་གཟོ་བ་ཙམ་ལས་མཐར་ཐུག་གི་བཀའ་དྲིན་ད་དུང་ང་ཚོས་གསོ་ཐུབ་མེད་པ་ཡིན།འོ་ན་མཐར་ཐུག་གི་དྲིན་གཟོ་ངོ་མ་དེ་གང་ཡིན་ཞེ་ན།དེ་ཡང་དབུ་མ་སྙིང་པོ་ལས།གཞན་ཡང་སྔོན་ཆད་ཉོན་མོངས་པའི།།གདོན་གྱིས་བརླམས་པ་བདག་གིས་ནི།།རྨ་ལ་འགྱུར་བྱེད་འདེབས་པ་བཞིན།།སྡུག་བསྔལ་ནད་པ་གང་སྡུག་བྱས།།སྐྱེ་བ་གཞན་དུ་གང་དག་གིས།།བྱམས་དང་བསྙེན་བཀུར་ཕན་པ་བྱས།།དེ་ལ་ལན་དུ་ཕན་གདགས་པ།།མྱ་ངན་བཟླ་ལས་གཞན་ཅི་ཡོད།།ཅེས་གསུངས་པ་ལྟར་རང་གི་དྲིན་ཆེན་གྱི་ཨ་མ་འདི་རྣམས་བདེ་བ་ཐམས་ཅད་དང་ལྡན་པ།སྡུག་བསྔལ་གྱི་མིང་ཙམ་ཡང་མེད་པའི་ཚེ་རབས་གཏན་གྱི་བདེ་བ་དམ་པ་སངས་རྒྱས་ཀྱི་གོ་འཕང་ལ་འགོད་པར་བྱ་རྒྱུ་འདི་ཉིད་ཡིན་ཞིང་།གལ་སྲིད་སངས་རྒྱས་ཀྱི་གོ་འཕང་ལ་འགོད་པའི་ནུས་པ་རང་ཉིད་ལ་མེད་ཀྱང་།སངས་རྒྱས་ཀྱི་གོ་འཕང་ཐོབ་བྱེད་ཀྱི་རྒྱུ་གཙོ་བོ་དམ་པའི་ཆོས་ཁོ་ན་ལས་གཞན་གང་ཡང་མེད་པས།དྲིན་ཆེན་གྱི་ཨ་མ་རྣམས་དམ་པའི་ཆོས་སྒྲུབ་པ་ལ་ཉེ་བར་ཁོ་བའི་ཡོ་བྱད་དམ་མཐུན་རྐྱེན་རང་གིས་གང་ཐུབ་ཅི་ཐུབ་ཀྱིས་བསྐྲུན་ཏེ་བྱམས་ལྡན་གྱི་ཨ་མ་དེ་རྣམས་དམ་པའི་ཆོས་བྱེད་པ་ལ་ཁོམ་པ་ཡོད་པ་ཞིག་དང་།དམ་པའི་ཆོས་ལ་གོམས་འདྲིས་ཡོད་པ་ཞིག་རང་གི་བཟོ་ཐུབ་པར་བྱས་ནས་མཐར་ཐུག་གི་དྲིན་གཟོ་ངོ་མ་དེ་གཟོ་དགོས་པ་ཡིན།།